ครม.ไฟเขียวคงภาษีแวต7%อีก1ปี
ครม.เห็นชอบลดภาษีแวตเหลือ 7% อีก 1 ปี สำนักงานกฤษฎีกาเสนอให้คลังออกกฎหมายลดถาวร
10 ก.ย. 2562

ครม.เห็นชอบลดภาษีแวตเหลือ 7% อีก 1 ปี สำนักงานกฤษฎีกาเสนอให้คลังออกกฎหมายลดถาวร
นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า การประชุมคณะรัฐมนตรี (ครม.) มีมติเห็นชอบให้ขยายเวลาการลดภาษีมูลค่าเพิ่ม หรือภาษีแวต จาก 10% เป็น 7% ที่จะสิ้นสุดในวันที่ 30 ก.ย. 2562 นี้ ออกไปอีก 1 ปี หรือ ให้มีผลไปจนถึงวันที่ 30 ก.ย. 2563 เพื่อช่วยลดภาระค่าครองชีพของประชาชน และสร้างความเชื่อมั่นในการประกอบธุรกิจ ให้กับภาคเอกชน อันจะทำให้ระบบเศรษฐกิจมีการขยายตัวอย่างต่อเนื่อง รวมทั้งเพื่อสนับสนุนเสถียรภาพและความมั่นคงทางเศรษฐกิจและสังคมของประเทศ
ทั้งนี้ การขยายเวลาลดภาษีแวตได้มีมาอย่างต่อเนื่องเป็นเวลา 1 ปี หรือ 2 ปี บ้าง ทำให้ต้องนำเรื่องให้ ครม. เห็นชอบขยายเวลาบ่อยครั้ง ทางสำนักงานคณะกรรมการกฤษฎีกาจึงเสนอในที่ประชุม ครม. ให้กระทรวงการคลังไปแก้กฎหมายให้มีการลดภาษีแวต 7% เป็นการถาวร ซึ่งกระทรวงการคลังได้รับเรื่องไปพิจารณาว่าสามารถทำได้หรือไม่